Коми Республикаса Юралысь Вячеслав Гайзер тöдчöдiс, мый бюджетникъяслысь ичöт удждонсö кыпöдасны кык тшупöдöн.

Та йылысь юöртiс В.Гайзер политическöй ютыръяслöн региональнöй юкöнъясöс петкöдлысьяскöд аддзысьлiгöн. Торйöн нин, аддзысьлöм вылын сёрнитiсны медiчöт удждон йылысь. Коми Республикаса Юралысьлöн кывъяс серти, тайö мытшöдыс ёна тöдчана бюджетнöй юкöнын, кöнi удждоныс ичöт.

«Тайö мытшöдыс меным бура тöдса, Коми Республикаса Веськöдлан котыр дасьтiс да пöртö олöмö кык тшупöда уджтас. Медводдза тшупöдын, кöч тöлысьын, ми планируйтам кыпöдны тарифнöй ставкаяс МРОТ тшупöдöдз сiйö уджалысьяслы, кодъяслöн öнi сiйö ичöтджык. Тайö сетас позянлун бурджыка рöскодуйтны и ышöдан фондъяс. Мöд тшупöд – тöвшöр тöлысь, сэки ми планируйтам содтыны базöвöй окладъяс», - пасйис Вячеслав Гайзер.

Республикаса Юралысь сiдзжö пасйис, мый профсоюзъяслы уджтас йылысь юöртöма да накöд сiйöс сöгласуйтöма, сы вöсна Юралысьöс шемöсмöдiс тайö мытшöд вылас Коми Республикаса профсоюзъяслöн федерацияса веськöдлысь Дмитрий Лукашенколöн видзöдласыс.

«МРОТ урчитöмкöд йитчöм юалöмыс пырö федеральнöй ёрдлöн компетенцияö, сэнi öнi тыдалö правовöй гöгöрвотöмлун. Кутам виччысьны Россия Федерацияса Вылыс ёрдсянь колана позиция», - кывкöрталiс В.Гайзер.